रायजोनि सोलोंथाइ खोन्दोआ जौगायैनि मोनसे जाहोना जाबाय गोबाव सम गोबां रोजा फोरोंगिरिनि खालि पस्टाव फोरोंगिरि थिसनैनि थाखाय जादों होननानै बुंनो नांगोन। जायनि थाखाय रायजोयारि सोलोंथाइ खोन्दोनि सोलोंथाया बारा दावगानो हायैखौ नुनो मोन्दों। दा सान्दै गावारि सोलोंथाइ खोन्दोफोराव मोनफ्रोमबो आयदानि थोजासे फोरोंगिरि थानायलाय बिफोर बादि सोलोंथाइ खोन्दोआव सोलोंथाइ होनायाव उसुबिदा जानायखौ नुनो मोना। नाथाय रायजोयारि सोलोंथाइ खोन्दोआव बिदि थासारि जाबोनायनि उल्थायै बावैसो सिगां रायजो सोरखारा गुदि आरो गेजेर फरायसालिफोराव गोबां रोजा फोरोंगिरि थिसननाय खामानिया बरायथाव आरो बाखनायजाथाव खामानि जादों। बिदि फोरोंगिरि थिसननायजों लोगोसे रायजोनि माखासे फरायसालिनि इसिङारि दाथायखौबो थाब फोसाबोब्ला रायजोयारि सोलोंथाइ फसंथानफोरा मोजाङाव फैगोन होननानै मिजिंगथिनो हायो। लोगोसे रायजोनि गोबां सोलोंथाइ फसंथानफोराव दै जगायनाय आरो मोब्लिब जगायनानै होनाय खामानिया सोरखारनि फाइलावनो थानायखौ नुनो मोनो । रायजोयारि फसंथानफोराव फरायसानि बिबांखौ नायनानै सोरखारा मानो थोजासे फोरोंगिरि थिसना ? बे मोनसे फिननाय गोयै गिदिर सोंलु । थिग बिदिनो सोलोंथाइ बिफाननि मोनसे सोमोनांथाव बिथोना गोदानै थिसन जानाय फोरोंगिरिफोरखौ आख’-फाख’याव गोग्लै होदों होननानै मिथिनाय जादों । गोबावथार नेहोनायनि उनाव साननैसो सिगां रायजो सोरखारा गोबां फोरोंगिरिनि पस्टखौ सुफुंनायाव बिसोरनि गोसोयाव गोजोननाय लाबोदोंब्लाबो जयन्ट जानाय समावनो मोनसे गोदान जेंना सोमजिदों होननानै मिथिनाय जादों। मानोना थिसनलायनि गिबि कनदिसनावनो बिसोरनि सुबिदा बादियै खाथिनि माबेबा मोनसे रायजोयारि फसंथानाव जयन्ट जानायजों लोगोसे खामानि मावनो कनदिसन खानानै होदों होननानै मिथिनाय जादों। गुबुन फारसे ब्रै नं कनदिसन बादि बिसोर आगोलाव मावबाय थानाय सोलोंथाइ फसंथाननि गासैबो मुवा-बेसादफोरखौ जयन्ट जाहैनाय फसंथानसिम लांनो बिथोन होदों । जायनि थाखाय बिसोर बादि फोरोंगिरिफोरा जोबोर आख’-फाख’याव गोग्लैनाय नुनो मोन्दों। मानोना आवगायनि सोलोंथाइ फसंथानखौ दा सोर नायगोन ? बे सोलोंथाइ फसंथानाव फरायनाय फरायसा-फरायसुलिफोरनि इयुना मा जागोन ? सोलोंथाइ फसंथानखौ माबोरै फोथांनानै लाखिगोन, बिदि गोबां साननाया गोसोयाव जाखां फैदों आरो सानहाब होनाय नुनो मोन्दों।